HU Az Európai Unió Hivatalos Lapja C 197/9

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2016/C 197/09)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

„Carmarthen Ham”

EK-szám: UK-PGI-0005-01229 – 2014.5.19.

OFJ ( X ) OEM ( )

1. Elnevezés

„Carmarthen Ham”

2. Tagállam vagy harmadik ország

Egyesült Királyság

3. A mezőgazdasági termék vagy élelmiszer leírása

3.1. A termék típusa

1.2. osztály: Húsipari termékek (főzve, sózva, füstölve stb.)

3.2. Az 1. pontban szereplő elnevezéssel jelölt termék leírása

A „Carmarthen Ham” (carmartheni sonka) sertéscombból készült, levegőn szárított, sóval pácolt sonka. A sonka 16–26 fokos szobahőmérsékleten 6–9 hónapig felakasztva szárad. A „Carmarthen Ham” korát a sózás első napjától számítjuk.

A kész sonka alul gömbölyű, felfelé elkeskenyedő formájú. A „Carmarthen Ham” külseje sötétbézs színű, legkülső rétege (a szalonnabőr) kemény, száraz, bőrre emlékeztet.

A „Carmarthen Ham” színe belül egyöntetű, a mély rózsaszíntől a sötétvörösig terjed, a húst krémszínű zsíros részek erezik át. Enyhén sós, a sertéshúsra jellemzően édeskés íze van, állaga rugalmas. Aromája enyhén érett, sós jegyekkel párosul, így éri el a lágy és omlós ízélmény közötti tökéletes egyensúlyt. A „Carmarthen Ham”-re jellemző a levegőn szárított sonkák aromája. A sonka húsa húzásra könnyen szétesik, belül selymes, puha állagú.

A „Carmarthen Ham” kémiai összetétele:

gramm/100 grammban Fehérje 26,8 Szénhidrát 0,0 Ebből cukrok 0,0 Zsírtartalom 5,9 Ebből telített zsírsavak 2,5 Telítetlen zsírsavak 2,8 Többszörösen telítetlen zsírsavak 0,5 Energiatartalom 673,9 kJ/160,3 kCal Só 7,3

A sonka felszínén, a bőr alatt található krémszerű zsírréteg nem haladhatja meg a maximálisan elfogadható 5 mm-es vastagságot.

A sonkát a vásárlók igényéhez igazodva csontos vagy csontozott állapotban, szeletelve és csomagolva, különböző méretben és formában szerelik ki és értékesítik.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

Elismert vágóhidakról származó 8–10 kg súlyú friss sertéscombok. A „Carmarthen Ham” Landrace, Large White vagy wales-i fajtájú sertések combjából vagy ezen fajták keresztezéséből született sertés combjából készül.

Étkezési só

Tartósítószerek (kálium-nitrát (E252), nátrium-nitrit (E250))

3.4. Az előállítás azon műveletei, amelyeket a meghatározott földrajzi területen kell elvégezni

— a sertéscomb megtisztítása és megformázása

— tartósítószer hozzáadása

— sózás

— újrasózás

— öblítés

— a sonka hálóba rakása

— a sonka ér(lel)ése

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

—

3.6. A bejegyzett elnevezést viselő termék címkézésére vonatkozó egyedi szabályok

—

4. A földrajzi terület tömör meghatározása

A meghatározott földrajzi terület a Carmarthen település körüli területet öleli fel, amelyet a következőképpen lehet bejárni:

Induljon északnyugati irányba onnan, ahol a Taf folyó beleömlik a Carmarthen-öbölbe, és kövesse a Taf folyót egészen St. Clears településig. Hajtson rá a B4299-es útra és menjen észak fele, át Meidrim falun, amíg el nem éri a B4333-as utat. Forduljon délkelet felé a B4333-on, és haladjon egészen Conwyl Elfed faluig. Conwyl Elfedtől déli irányban folytassa útját Bronwydd Arms faluig az A484-es úton, itt forduljon északkeleti irányba, és haladjon a B4301-es úton Pontarsais faluig. Pontarsais után tartson dél felé az A485-ös úton, egészen Abergwili faluig, innen pedig kövesse az A40-es utat keleti irányban Nantgaredig falu felé. Nantgaredigtől induljon déli irányba a B4310-es úton, majd forduljon délkelet felé – ugyanezen az úton maradva –, és haladjon egészen Drefach faluig (a B4310-es út keresztezi az A48-as utat). Drefach falu után kövesse a Gwendraeth folyót Kidwellyn át egészen a Carmarthen-öbölig.

5. Kapcsolat a földrajzi területtel

A „Carmarthen Ham” levegőn szárított, sóval pácolt sonka, amely csonttal együtt 4–5 kilogrammot nyom és 6–9 hónapig érlelődik.

A sertéstartás és -tenyésztés története régóta összefonódik Nyugat-Wales-szel és a Carmarthen-vidékkel, hiszen generációk óta számos walesi és carmartheni család tartósítja a walesi sertéshúst száraz sóval történő pácolás útján. A „Carmarthen Ham” gyártása szorosan Carmarthenhez és környékéhez kötődik, mert itt fedezte fel egy helyi hentes a három hónapnál hosszabb ideig érlelődő sonkák iránti növekvő igényt (azelőtt három hónap volt a bevett érlelési idő), és azt, hogy a vásárlók szívesebben fogyasztják a kontinentális Európában készítetthez hasonló nyers sonkát, mint az akkoriban megszokott főtt vagy sült sonkát.

A földrajzi terület különlegessége a szakértelemben és a hírnévben rejlik. A szakismeretek több mint harminc éves múltra tekintenek vissza, és a különleges képességeket és hozzáértést igénylő gyártási folyamaton belül különösen az alábbi műveletekben fedezhetők fel:

— A lábak megtisztítása a felesleges zsír- és húsmennyiségtől – így érik el, hogy a sonka elnyerje alul gömbölyű, felfelé elkeskenyedő formáját.

— A hozzáadott tartósítószerek és só mennyisége kis mértékben változhat a sonka súlyától és méretétől függően, illetve aszerint, hogy a sonkát az év mely szakában készítik. A nehezebb, nagyobb sonkákhoz kicsivel több sót és tartósítószert kell adni. Azokhoz a sonkákhoz, amelyeket nyáron, melegebb szobahőmérsékleten szárítanak, szintén kicsit több sót és kicsit több tartósítószert kell adni – a hűvösebb, téli hónapokban készülő sonkákhoz képest –, hogy tovább elálljanak.

— Az újrasózás és a só belemasszírozása a sonkába. A nedvesség a só hatására távozik a sonka húsából. A gyártónak tudnia kell, mikor távozott elegendő nedvesség a húsból ahhoz, hogy a „Carmarthen Ham” elkészülhessen. Ezt abból lehet megállapítani, hogy mennyire feszesek az izmok; ennek „megérzése” pedig olyan tudás, amely generációról generációra öröklődik.

— A sonka érési folyamatának figyelemmel követése, és elkészültének megállapítása, amikor a sonka már kellően kemény és száraz. Az egész „Carmarthen Ham” külseje sötétbézs színű, legkülső rétege (a szalonnabőr) kemény, száraz, bőrre emlékeztet. A valóban érett „Carmarthen Ham” tulajdonságainak felismerése olyan tudás, amely generációról generációra öröklődik.

A „Carmarthen Ham”-et az 1970-es évek óta árusítják a történelmi jelentőségű carmartheni piacon, de mára már – egyedülálló tulajdonságainak és magas minőségének köszönhetően – széles körben elismert és keresett termékké vált Wales-ben, az Egyesült Királyságban és a tengerentúlon is. Gyakran szolgálták és szolgálják fel királyi kerti partikon, híres szállodákban és éttermekben, például – a 2010-es, rendkívül népszerű Ryder Cup golfbajnokság során – a The Celtic Manor hotelben. A „Carmarthen Ham” emellett rendszeresen szerepel tévéműsorokban és a sajtóban, és elnyerte a Great Taste nemzetközi gasztronómiai verseny „Best Welsh Speciality” díját is.

Hivatkozás a termékleírás közzétételére

(E rendelet 6. cikke (1) bekezdésének második albekezdése)

https://www.gov.uk/government/publications/protected-food-name-carmarthen-ham-pgi

(1) HL L 343., 2012.12.14., 1. o.